Objava spremenjenega enotnega dokumenta na osnovi zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012

(2018/C 466/14)

Evropska komisija je odobrila zadevno manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev zadevne manjše spremembe se objavi v podatkovni zbirki Komisije DOOR.

ENOTNI DOKUMENT

„SIDRA DE ASTURIAS“/„SIDRA D’ASTURIES“

EU št.: PDO-ES-0260-AM01 – 31.10.2017

ZOP ( X ) ZGO ( )

1. Ime

„Sidra de Asturias“/„Sidra d’Asturies“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.8 Ostali proizvodi iz Priloge I k Pogodbi (začimbe itn.)

3.2 Opis proizvoda, za katerega se uporablja ime iz točke 1

Proizvoda, ki se zaščitita z zaščiteno označbo porekla „Sidra de Asturias“, sta:

— Jabolčno vino: Pijača, pridobljena z delno ali popolno alkoholno fermentacijo svežih jabolk ali jabolčnega soka. Njen najmanjši dejanski volumenski odstotek alkohola mora biti 5 %. Jabolčno vino z vsebnostjo sladkorja, nižjo od 30 g/l, je „suho“ jabolčno vino; pri vsebnosti med 30 in 50 g/l je jabolčno vino „polsuho“; „sladko“ jabolčno vino pa vsebuje več kot 50 g/l (do največ 80 g/l). Organoleptične značilnosti jabolčnega vina so: prepoznaven okus, ki je lahko suh, polsuh ali sladek; mehurčki naravno prisotnega ogljikovega dioksida, ki se dvigajo z dna in nabirajo ob robovih kozarca; ter jasna in uravnotežena aroma, ki spominja na surova jabolka ali jabolčni kompot. Po videzu je prosojno in peneče se, z različnimi odtenki rumene barve.

— Naravno jabolčno vino: Pijača z naravno vsebnostjo ogljikovega dioksida, pridobljena z delno ali popolno alkoholno fermentacijo svežih jabolk ali jabolčnega soka, brez dodanega sladkorja, proizvedena s tradicionalnimi metodami. Njen najmanjši dejanski volumenski odstotek alkohola mora biti 5 %. Za naravno jabolčno vino je značilen prepoznaven okus, ki ustvarja ravnotežje med kislim in trpkim ter blag občutek naravnega penjenja. Njegova aroma je čista in sveža, s sortnimi ali sadnimi notami in rahlo kislostjo. Po videzu je prosojno in peneče se, lahko ima najrazličnejše odtenke rumene ali slamnate barve.

Dovoljeni postopki

1. Mošt:

(a) ekstrakcija sokov s stiskanjem dovoljene sorte jabolk za proizvodnjo jabolčnega vina ali mešanice dovoljenih sort;

(b) uporaba hlajenja in inertnega plina za konzerviranje čistih jabolčnih sokov;

(c) filtriranje in bistrenje z dovoljenimi snovmi in pektinskimi encimi;

(d) popravek sokov z dovoljenimi snovmi;

(e) koncentracija sokov, pridobljena s stiskanjem sort, dovoljenih za sladkanje.

2. Jabolčno vino:

(a) mešanje zaščitenih vrst jabolčnega vina;

(b) postopki proizvodnje jabolčnega vina: pretok, bistrenje, filtriranje;

(c) uporaba hlajenja;

(d) popravek z dovoljenimi snovmi;

(e) uporaba inertnih plinov (dušika) za konzerviranje jabolčnih vin;

(f) fermentacija z izbranimi kvasovkami;

(g) dodajanje ogljikovega dioksida pred stekleničenjem. Uporablja se lahko samo plin endogenega izvora, pridobljenega s fermentaciji mošta.

(h) dodajanje do 80 g sladkorja (v obliki sladkornega sirupa, naravnega soka ali koncentriranega jabolčnega soka) na liter za namene sladkanja, do deleža največ ene enote sladila na deset enot nesladkanega jabolčnega vina.

3. Naravno jabolčno vino:

(a) mešanje zaščitenih naravnih jabolčnih vin;

(b) tradicionalni postopki proizvodnje jabolčnega vina: pretok, bistrenje, filtriranje;

(c) uporaba hlajenja;

(d) popravek z dovoljenimi snovmi;

(e) uporaba inertnih plinov (dušika) za konzerviranje jabolčnih vin;

(f) fermentacija z izbranimi kvasovkami;

Prepovedani postopki

1. Mošt:

(a) vsak proces, s katerim se spremeni naravna vsebnost sladkorja čistih jabolčnih sokov;

(b) mešanje čistega soka s koncentratom v kakršnem koli deležu;

(c) umetno aromatiziranje sokov;

(d) pasterizacija.

2. Jabolčno vino:

(a) umetno povečanje naravne vsebnosti alkohola;

(b) popravek in/ali dodajanje nedovoljenih proizvodov;

(c) dodajanje vode na kateri koli stopnji proizvodnje;

(d) dodajanje vina, sadnih fermentov in/ali alkohola iz kakršnega koli vira;

(e) uporaba umetnih sladil in dekstrinov;

(f) uporaba barvil, razen karamele;

(g) uporaba estrov, arom in podobnih snovi katere koli vrste ali porekla;

(h) pasterizacija;

(i) dodajanje kakršnega koli ogljikovega dioksida, razen tistega, ki se naravno sprošča v postopku proizvodnje jabolčnega vina.

3. Naravno jabolčno vino:

(a) vsi postopki, našteti pod točko 2;

(b) dodajanje ogljikovega dioksida kakršnega koli izvora;

(c) uporaba sladkorja katere koli vrste ali porekla.

Naravno jabolčno vino ima naslednje fizikalno-kemijske značilnosti:

vsebnost hlapnih kislin: < 2,0 g/l ocetne kisline; vsebnost alkohola: > 5 % v/v; skupaj žveplov dioksid: < 150 mg/l; tlak ogljikovega dioksida v steklenici (pri 20 °C) > 0,5 atm.

Naravno jabolčno vino ima naslednje fizikalno-kemijske značilnosti:

vsebnost hlapnih kislin: < 2,0 g/l ocetne kisline; vsebnost alkohola: > 5 % v/v; skupaj žveplov dioksid: < 200 mg/l; tlak ogljikovega dioksida v steklenici (pri 20 °C): > 3 atm.

3.3 Krma (samo za proizvode živalskega izvora) in surovine (samo za predelane proizvode)

Tako jabolčno vino kot naravno jabolčno vino se proizvajata iz sort jabolk za proizvodnjo jabolčnega vina, ki se tradicionalno pridelujejo na območju proizvodnje.

Dovoljene sorte so na podlagi njihove kislosti in koncentracije fenolnih spojin razvrščene v devet tehnoloških kategorij: sladka, sladko trpka, trpka, polkisla, polkislo trpka, trpko polkisla, kisla, kislo trpka in trpko kisla.

Tehnološka razvrstitev

Kisla:

blanquina, limón montés, teórica, san roqueña, raxao, fuentes, xuanina, regona, prieta, collaos, josefa, carrandona, raxila ácida, collaina, raxina marelo, perurico precoz, perurico, raxona ácida, raxina ácida, arbeya, reineta caravia, durón encarnado, fresnosa, peñarudes, perracabiella, reineta encarnada, repinaldo de hueso, san justo in sucu.

Kislo trpka:

beldredo, picón, madiedo, martina in montoto.

Trpka:

clara, amariega in cladurina.

Trpko kisla:

meana, lin, cladurina amargoácida in rosadona.

Trpko polkisla:

durcolorá in colorá amarga.

Polkisla:

solarina, de la riega, carrió, perico, perezosa, durona de tresali, panquerina, raxila rayada, antonona, chata encarnada, durón d’arroes, maria elena, mariñana, miyeres, repinaldo caravia, reineta pinta in celso.

Polkislo trpka:

montes de llamera in corchu.

Sladka:

ernestina, verdialona, raxila dulce, raxina dulce, raxona dulce, chata blanca, cristalina, dura, montés de flor, paraguas in verdosa.

Sladko trpka:

coloradona, raxina amarga in raxarega.

3.4 Posebne faze proizvodnje, ki jih je treba izvajati na opredeljenem geografskem območju

Proizvoda, zaščitena z ZOP „Sidra de Asturias“/„Sidra d’Asturies“ (jabolčno vino in naravno jabolčno vino), se proizvajata iz dovoljenih sort jabolk za proizvodnjo jabolčnega vina na podlagi pravil o ZOP, ki se pridelujejo na parcelah zemljišč, registriranih pri Regulativnem svetu. Surovina se predela v obratih za proizvodnjo jabolčnega vina na območju proizvodnje/predelave, ki so prav tako registrirani pri Regulativnem svetu in so uspešno prestali nadzor proizvodnje in predelave glede: sorte, tehnike pridelave, surovine, stiskanja, procesov proizvodnje jabolčnega vina, stekleničenja in označevanja, v skladu z dokumentiranim postopkom sistema kakovosti Regulativnega sveta.

Pri proizvodnji jabolčnega vina je zlasti treba zagotoviti, da se pri dodajanju ogljikovega dioksida lahko uporabi le ogljikov dioksid, ki se naravno sprošča v postopku fermentacije (ter nato zbira, očisti, stisne, filtrira in skladišči), in da se doda pred stekleničenjem. Nadzor nad navedenimi postopki se izvaja v skladu z navodili iz priročnika o kakovosti Regulativnega sveta, ki mora vključevati najmanj analizno tehniko za odkrivanje ogljikovega dioksida z ugotavljanjem stabilnih lahkih izotopov in razmerja C13/C12, ki omogočajo preverjanje izvora dodanega plina.

Postopek certificiranja mora vključevati vizualne preglede, preverjanja dokumentacije in vzorčenje proizvodov. Certificirana jabolčna vina se lahko označijo z logotipom Regulativnega sveta in navedbo „Denominación de Origen Protegida Sidra de Asturias“. Steklenica nosi oznako s serijsko številko, ki jo dodeli Regulativni svet.

Proces proizvodnje jabolčnega vina obsega naslednje stopnje: pranje in mletje jabolk; stiskanje jabolk za ekstrakcijo čistega jabolčnega soka; fermentacija; pretok; bistrenje; filtriranje z dovoljenimi proizvodi in materiali ter končno stekleničenje.

Jabolčnemu vinu se lahko doda ogljikov dioksid, ki se naravno sprosti med postopkom pridelave, v skladu s pogoji, določenimi v tem dokumentu, s specifikacijo proizvoda in priročnikom o kakovosti.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Razlog za vključitev stekleničenja na definiranem območju v okviru procesa proizvodnje jabolčnega vina z ZOP „Sidra de Asturias“ je v tem, da se zaščiti ugled proizvoda ter hkrati zagotovijo avtentičnost proizvoda ter tudi njegova kakovost in značilnosti. Upravičenci te sheme prevzemajo polno in skupno odgovornost za zagotavljanje teh vidikov prek Regulativnega sveta, ustanovljenega za ta namen.

S tem se zagotavlja, da so pridobljeni proizvodi lahko podvrženi ukrepom nadzora in sledljivosti, ter preprečuje vsaka možnost njihovega mešanja s proizvodi drugega porekla. Razlog je v tem, da so pregledi, ki se izvajajo na območju proizvodnje (za kar so odgovorni upravičenci do ZOP), temeljiti in sistematični ter podprti z obširnim znanjem o značilnostih proizvoda.

Podobno tudi dejstvo, da lahko jabolčna vina vsebujejo izključno ogljikov dioksid, ki se naravno sprosti med postopkom pridelave, narekuje uporabo ustrezne opreme skupaj z opremo za stekleničenje. Zato bi bil transport v druge obrate za stekleničenje zelo neprimeren in nadzor v veliki meri otežen, obstajala pa bi tudi nevarnost „ponarejanja“ postopka.

3.6 Posebna pravila za označevanje proizvoda, za katerega se uporablja registrirano ime

Da se prepreči zavajanje potrošnikov, morajo biti oznake jabolčnega vina skladne z ministrskim odlokom z dne 1. avgusta 1979, ki ureja jabolčna vina in pijače, proizvedene iz jabolk. Na podlagi člena 17 odloka je med drugim treba na steklenici navesti, ali je proizvod jabolčno vino ali naravno jabolčno vino.

Na sprednjih in zadnjih oznakah ustekleničenega jabolčnega vina se mora vidno pojavljati ime ZOP „Sidra de Asturias“ ter vsakršna druga informacija, ki se zahteva z veljavno zakonodajo.

Potrošnik lahko jasno razlikuje med različnimi vrstami proizvodov glede na njihovo predstavitev, saj se uporabljajo različne vrste stekleničnih zamaškov. Tlak v steklenici jabolčnega vina je več kot tri atmosfere, za kar je jasno potrebna drugačna vrsta zamaška.

Tudi vrsti steklenic za oba proizvoda sta različni. V vsakem primeru morajo vse zaščitene vrste jabolčnega vina, ki izpolnjujejo pogoje iz pravil o uporabi imena, nositi oznako z navedbo D.O.P „Sidra de Asturias“. Hkrati je treba na podlagi splošnih pravil o označevanju in predstavitvi živilskih proizvodov na oznakah navesti, ali je proizvod „jabolčno vino“ ali „naravno jabolčno vino“.

Vse steklenice, ki vsebujejo jabolčno vino, zaščiteno s to ZOP, morajo biti dane na trg z oznako s serijsko številko, ki jo izda Regulativni svet.

4. Jedrnata opredelitev geografskega območja

Avtonomna skupnost Kneževine Asturije je območje, na katerem se pridelujejo jabolka in proizvaja jabolčno vino za proizvode z zaščiteno označbo porekla „Sidra de Asturias“. Asturija je zemljepisna in zgodovinska regija v severni Španiji, ki obsega 78 občin: Allande, Aller, Amieva, Avilés, Belmonte de Miranda, Bimenes, Boal, Cabrales, Cabranes, Candamo, Cangas de Narcea, Cangas de Onís, Caravia, Carreño, Caso, Castrillón, Castropol, Coaña, Colunga, Corvera, Cudillero, Degaña, El Franco, Gijón, Gozón, Grado, Grandas de Salime, Ibias, Illano, Illas, Langreo, Las Regueras, Laviana, Lena, Llanera, Llanes, Mieres, Morcín, Muros de Nalón, Nava, Navia, Noreña, Onís, Oviedo, Parres, Peñamellera Alta, Peñamellera Baja, Pesoz, Piloña, Ponga, Pravia, Proaza, Quirós, Ribadedeva, Ribadesella, Ribera de Arriba, Riosa, Salas, San Martín de Oscos, San Martín del Rey Aurelio, Santirso de Abres, Santa Eulalia de Oscos, Santo Adriano, Sariego, Siero, Sobrescobio, Somiedo, Soto del Barco, Tapia de Casariego, Taramundi, Teverga, Tineo, Valdés, Vegadeo, Villanueva de Oscos, Villaviciosa, Villayón, Yernes in Tameza.

Čeprav ima opredeljeno geografsko območje skupno površino 10 560 km2, je Asturija eno najbolj goratih območij Evrope. To pomeni, da je razpoložljiva kmetijska zemlja za gojenje jabolk zelo omejena, saj je pridelovanje omejeno na majhne doline in pobočja na celotnem opredeljenem območju (tj. na zgoraj navedenih 78 občinah).

Zaradi terena in pogojev pridelave v Asturiji so kmetije bolj ali manj raztresene po različnih občinah, kar pomeni, da so podeželska območja poselitve majhna in razpršena, enako velja tudi za zemljišča.

Jabolka za proizvodnjo jabolčnega vina so se v Asturiji tradicionalno pridelovala po ekstenzivnem in mešanem modelu kmetovanja (nasadi z jablanami za proizvodnjo jabolčnega vina, travnati pašniki). Ker so kmetije v Asturiji navadno zelo majhne, je imela kombinacija živinoreje in pridelave jabolk za proizvodnjo jabolčnega vina pomemben družbeni in ekonomski vpliv na podeželsko življenje v Asturiji: s pridelavo jabolk so lahko družinske kmetije ustvarile dodaten dohodek, kar zagotavlja okoljsko trajno dejavnost, ki ohranja prebivalstvo in v določeni meri pomaga zadrževati beg z dežele.

Tako kot so nasadi jabolk za proizvodnjo jabolčnega vina razpršeni po celotnem ozemlju, so bile kleti za proizvodnjo jabolčnega vina tradicionalno majhni objekti na kmetijah, v katerih se je pridobival jabolčno vino, ki ga je pila kmečka družina. Ta praksa je bila postopno opuščena in sodobne kleti za proizvodnjo jabolčnega vina so skoncentrirane na lokacijah, ki so blizu infrastrukturi ter imajo primernejše storitve za industrijsko dejavnost.

5. Povezava z geografskim območjem

Zgodovinska:

Asturija je vodilno območje proizvodnje jabolčnega vina v Španiji in predstavlja 80 % nacionalne proizvodnje. Kot je mogoče videti iz zapisov geografa Strabona, ki segajo v leto 60 pr. n. št., sta postopka pridelovanja jabolk za proizvodnjo jabolčnega vina in proizvodnje jabolčnega vina globoko vtkana v zgodovino območja.

Naravna:

Skozi stoletja so asturijski kmetje z drevesi, zraslimi iz semen (brez uporabe cepljenih sadik), postopno izbrali najproduktivnejše sorte, ki so najbolje prilagojene lokalnemu okolju in obrodijo najboljša jabolka za proizvodnjo jabolčnega vina. Zaradi različnih lastnosti sort (sladka, sladko trpka, trpka, polkisla, polkislo trpka, trpko polkisla, kisla, kislo trpka in trpko kisla) ter iz njih nastalih mešanic teh kategorij imajo asturijske vrste jabolčnega vina svojo edinstveno polkislost.

Vključitev obeh vrst proizvodov (naravno jabolčno vino in jabolčno vino) v označbo je pogojeno z obstoječim španskim predpisom glede kakovosti (ministrski odlok z dne 1. septembra 1979), ki razlikuje med obema vrstama proizvodov, in sicer na podlagi dejstva, da se lahko „jabolčno vino“ prideluje z dodanim eksogenim ogljikovim dioksidom kakršnega koli izvora.

Obe vrsti jabolčnega vina, zajeti z označbo, izhajata iz poimenovanja „naravno jabolčno vino“, pri čemer je v primeru „jabolčnega vina“ dovoljeno dodajanje CO2, pridobljenega med postopkom fermentacije (torej izključno endogenega značaja) in morda majhne količine sladkornega sirupa. Surovine, proizvodna tehnologija in industrijski obrati so tako rekoč isti, čeprav ima „naravno jabolčno vino“ bistveno daljšo zgodovino. Jabolčno vino z dodanim ogljikovim dioksidom se je pojavilo šele pred kratkim kot rezultat raziskav in razvoja tehnologije v 19. stoletju.

V Španiji je ime „Asturija“ zgodovinsko povezano s proizvodnjo in pitjem jabolčnega vina, danes pa ta regija predstavlja večino domače proizvodnje.

Človeški dejavnik:

Jabolčno vino je po prometu tretji najpomembnejši proizvod v živilskem in kmetijskem sektorju Asturije. Naravno jabolčno vino se proizvaja v tradicionalnih kleteh za proizvodnjo jabolčnega vina, danes pa je v regiji Asturiji 106 kleti, ki delujejo komercialno. Zlasti močna je družinska tradicija, saj so več kot 60 % teh kleti podedovali njihovi lastniki. Večina jih deluje kot samostojna podjetja, le okoli 10 % kleti pa je v lasti korporacij in družb z omejeno odgovornostjo. Asturijski trg predstavlja 93 % skupne prodaje naravnega jabolčnega vina. V proizvodnji jabolčnega vina prevladuje deset družb, ki skupaj obsegajo 61 % skupnega prometa industrije. Okoli 80 % proizvodnje je namenjene domačemu trgu, 13–14 % gre za izvoz, preostalih 7 % pa se porabi znotraj same regije Asturije.

Sklic na objavo specifikacije proizvoda

(drugi pododstavek člena 6(1) te uredbe)

https://www.asturias.es/Asturias/descargas/PDF_TEMAS/Agricultura/Alimentación/sidra_de_asturias_modificado.pdf

(1) UL L 179, 19.6.2014, str. 17.